แบงก์รัฐยอมเลิกหวือหวากำไรทรุดต่ำ
ออมสินธอส.ก้มหน้ารับ ยันไม่ผลักภาระให้ประชาชน
14 ก.พ. 2555

ออมสินธอส.ก้มหน้ารับ ยันไม่ผลักภาระให้ประชาชน
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ถ้านโยบายรัฐบาลที่ต้องการให้เกิดความเท่าเทียมเรื่องต้นทุนธนาคารพร้อมปฏิบัติตามและยืนยันว่าจะไม่ผลักภาระให้กับประชาชน จะไม่มีการปรับลดดอกเบี้ยเงินฝากหรือขึ้นดอกเบี้ยเงินกู้ เพราะธนาคารคำนึงถึงการแข่งขันด้านราคาในตลาด
“ถ้าให้ส่งเงินเพิ่ม เท่ากับว่ากำไรของธนาคารน่าจะหายไปร่วม 5,000 ล้านบาท จากที่กำไรในปีที่แล้ว 2.7 หมื่นล้านบาท ก็จะเหลือ 2.2 หมื่นล้านบาท เชื่อว่าไม่กระทบเพราะมีกำไรมาก เรื่องจะไปขึ้นเงินกู้คงไม่ทำเพราะเราเป็นสุภาพชนพอ ถ้ารู้ว่าทำเพื่อช่วยประเทศชาติก็ยินดี” นายเลอศักดิ์ กล่าว 
ทั้งนี้ ถ้าเทียบส่วนต่างระหว่างดอกเบี้ยเงินฝากและกู้ (สเปรด) ของธนาคารพาณิชย์ที่ 3% ออมสิน 2.7% ถ้าจะมีต้นทุนเพิ่มอีก 0.5% สเปรดก็จะลดเหลือ 2.2% 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. ไม่มีปัญหาถ้าธนาคารรัฐทุกแห่งต้องจ่าย 0.47% ของเงินฝากส่วนผลกระทบคาดว่า จากนี้ไปธนาคารรัฐจะลดการออกผลิตภัณฑ์เงินฝากที่ให้ดอกเบี้ยสูงๆ รวมถึงลดการทำโครงการสินเชื่อที่ให้ดอกเบี้ยต่ำลงมาเพราะมีต้นทุนสูงขึ้น และกำไรลดลงจากที่เคยได้